Nariadenie Komisie (EHS) č. 2244/2002
zo 16. decembra 2002,
ktorým sa mení a dopĺňa nariadenie (ES) č. 1622/2000, pokiaľ ide o kyselinu vínnu vo vinárskych výrobkoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom [1], naposledy zmenené a doplnené nariadením (ES) č. 2585/2001 [2], a najmä na jeho článok 46,
keďže:
(1) Príloha ΙV k nariadeniu (ES) č. 1493/1999 povoľuje pridávanie kyseliny vínnej do príslušných vinárskych výrobkov.
(2) Nariadenie Komisie (ES) č. 1622/2000 z 24. júla 2000, ktoré ustanovuje podrobné pravidlá na uplatňovanie nariadenia (ES) č. 1493/1999 o spoločnej organizácii trhu s vínom a o založení Zákonníka spoločenstva pre vinárske postupy a procesy [3], naposledy zmenené a doplnené nariadením (ES) č. 2066/2001 [4], ktoré ustanovuje najmä obmedzenia a požiadavky týkajúce sa použitia určitých substancií povolených nariadením (ES) č. 1493/1999.
(3) Kyselina vínna tiež nazývaná ako kyselina L vínna a jej soli sú jediné substancie povolené na účely acidifikácie a deacidifikácie vinárskych výrobkov, keďže sa tieto prirodzene v hrozne a víne nachádzajú.
(4) Medzinárodný úrad pre vinič a víno prijal v júni 2000 rezolúciu, ktorá v Medzinárodnom enologickom zákonníku aktualizuje monografiu, ktorá ustanovuje určujúce znaky a presné stanovenia čistoty kyseliny L vínnej, ktorá môže byť pri výrobe vína použitá. Vínna kyselina je definovaná ako "prírodná kyselina získaná z hrozna". Tieto kritéria čistoty sú komplexnejšie, avšak stále sú v súlade s tými ustanovenými v smernici Komisie 96/77/ES z 2. decembra 1996, ktorá stanovuje zvláštnekritéria čistoty pre prísady do jedál, iné ako farbivá a sladidlá [5], naposledy zmenená a doplnená smernicou 2002/82/ES [6].
(5) Na zabezpečenie vysokého stupňa kvality, a najmä na zachovanie pravosti a prirodzených znakov vína v súlade s dobrou enologickou praxou musí byť kyselina vínna, ktorá môže byť použitá pri výrobe vína, poľnohospodárskeho pôvodu, pri zohľadnení špecifikácií Medzinárodného enologického zákonníka Medzinárodného úradu pre vinič a víno, zakomponovaná do nariadenia (ES) č. 1622/2000.
(6) Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Nasledovný odsek sa pridáva k článku 8 nariadenia (ES) č. 1622/2000:
"Kyselina vínna, ktorej použitie je stanovené v prílohe ΙV bod 1 písm. l) a m) a v prílohe ΙV bod 3 písm. k) a l) nariadenia (ES) č. 1493/1999, tiež nazývaná ako kyselina L vínna, musí byť poľnohospodárskeho pôvodu a získaná zvlášť z vinárskych výrobkov. Musí byť v súlade s kritériami čistoty stanovených v smernici Komisie 96/77/ES. [7]
Článok 2
Toto nariadenie nadobudne účinnosť 20 dní po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 16. decembra 2002